PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea 

şi completarea Legii nr. 544/2001 

privind liberul acces la informaţiile de interes public

Propunerea legislativă pentru modificarea şi completarea Legii nr. 544/2001 privind liberul acces la informaţiile de interes public a fost transmisă Comisiei cu adresa nr. Pl.-x   908 din 27 noiembrie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi, care a avizat negativ textul propunerii legislative. În redactarea raportului, Comisia a ţinut cont de avizul Consiliului Legislativ nr. 1002 din 20.07.2006 precum şi de Punctul de vedere al Guvernului, nr. 2399/08.08.2006. 
Prin obiectul de reglementare şi conţinutul său, propunerea legislativă  face parte din categoria legilor ordinare. 

Propunerea legislativă a fost respinsă de Senat, în şedinţa din 22 noiembrie 2006, în calitate de primă Cameră sesizată.

Propunerea legislativă a fost dezbătută în şedinţa Comisiei din zilele de 13 decembrie 2006 şi 6 februarie 2007. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, domnul Ioan Onisei, secretar de stat în cadrul Ministerului Culturii şi Cultelor.

 Propunerea legislativă are ca obiect de reglementare modificarea şi completarea Legii nr. 544/2001 privind liberul acces la informaţiile de interes public, în sensul lărgirii, în înţelesul legii, a noţiunii de autoritate sau instituţie publică şi instituirii obligaţiei fiecărei autorităţi sau instituţii publice  de a comunica, din oficiu, veniturile realizate din exercitarea funcţiei, de către personalul angajat şi de organele de conducere, numite sau alese.
La lucrările Comisiei au fost prezenţi 16 deputaţi, din totalul de 20 membri ai Comisiei. 


Raportul Comisiei a fost adoptat cu unanimitatea voturilor celor prezenţi în sală în momentul votului.


Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr. 544/2001 privind liberul acces la informaţiile de interes public.  Motivarea respingerii se întemeiază pe faptul că anumite prevederi ale iniţiativei legislative sunt neclare şi echivoce, necesitând corelări cu dispoziţiile altor acte normative. În ceea ce priveşte propunerea de a include „veniturile realizate din exercitarea funcţiei, de personalul angajat  şi de organele de conducere, numite sau alese” în categoria informaţiilor de interes public pe care autorităţile sau instituţiile publice au obligaţia să le comunice din oficiu, considerăm că aceasta nu poate fi acceptată. Dreptul de acces la informaţiile de interes public trebuie exercitat, cu luarea în considerare, în mod corespunzător, a interesului legitim al unui individ faţă de informaţiile care îl privesc personal, deţinute de autorităţile publice, astfel încât să nu aducă atingere vieţii intime, familiale şi private, valori ocrotite prin art. 26 din Constituţia României, republicată 

